Q=15	C=7	SS=7	LS=7	PS=0	DC=0	LC=0	SD=0	BS=2	G0=1	G1=1	G2=0	DLID=ber_Latn	BODY=Neqber (Malek Houd) > Imyura > Tamedyazt\nNutni, ur ten-yeɛni uɣbel\nDhan-d d ujmaɛ n tɛeqqayin\nBuglu deg umakan neɣ azzel\nTaggara-k d ddaw n tmedlin\nRnu-as zzit i tmes\nS ssekker ččar asegres\n(de)G ubrid tewwteḍ: Hedd ! Tnin !\nTagrawla wwin n lyasmin\nIdammen ur sɛin tariḥt\nAcḥal d tarwiḥt i yeɣlin\nMmugren zzman n teqriḥt\nD izgaren i izerɛen timẓin\nIɣyal ččant-tent s tiṣṣiḥt\nTtrad ɣur-sen d tixeddaɛin\nƐudden tadamsa d taẓllit\nSegger taflukt ɣer waman\nTarguḍ azekka yelhan\nYečča uslem tameddit\nAsirem, ha-t yessusem\nWiss ma ad iɛiwed ad d-ilal\nTiɣerɣert teččur d lhemm\nTudert yettwakkes-as wazal\nƔer terbut yurag ssem\nNɣan amdan, wwin akal\nDeg ugerjum yebleɛ wawal\nƔas ma ur d-nenṭiq neḍlem\nWwten-aɣ merra ɣef walim\nAd nettu timẓin, aclim\nƐelfen akerciw n ulɣem\nMel-iyi-d amek ad tefru\nTaqnuẓt ur teshil tuɛer\nNbubb, nettbabba nettru\nTifrat tedha-d d uzuɣer\nBezzaf iḍul usaru\nUqbel taggara-s neqber\nTagnit, nebɣa-tt ad tdewwer\nYal wa ad yaweḍ lebɣi-s\nAd yettimɣur ccan-is\nTamurt, deg (yi)genni ad tzehher.\nTawacult n Iɛemrucen\nD yiwet n twacult iman-is\nImdanen, deg-s dehcen\nḤṣan amek i d-tuɣ abrid-is\nTerwa agessar d usawen\nDeg yinig neɣ deg tmurt-is\nTaddart-is d Iɣil Ɛli\nSyinna i d-tebda tikli\nDeg ubrid yessan d agris.\nTudert-is semmḍet d agris\nUrǧin i d-temmuger tayri\nLezzayer tugi ddin-is\nDdin-is d win n Urumi\nFransa tɣucc tizzayrit-is\nImi ɣur-s urǧin telli\nAmzun yeɛweq yixef-is\nTugi ad tezzenz nnif-is\nYeqqim dima d aqbayli.\nImeṭṭi-ines s teqbaylit\nAkka i d Jean Lmuhub\nYura iḍrisen s tefransist\nD tutlayt yečča am uḥbub\nNetta d uletma-s Marguerite\nD yemma-tsen Faḍma wwin ddnub\nAnda ruḥen ugin-ten\nD tismin i ttasmen deg-sen\nƔur-sen zher d ajerbub.\nLmuhub d agrawli ameqqran\nYekkin deg tlelli n Lezzayer\nLezzayer ur s-tefki ccan\nUr teǧǧi isem-is ad d-yezher\nTedda d win i tt-yeǧǧan\nMi d-yekker umger s iger\nD Yugurten i d imawlan\nD timuzɣa i d iẓuran\nNnif n Jean ur inegger.\nCergen ul-is ameɣbun\nIres gar sin n yiberdan\nWwten amek ara s-nfun\nTimuzɣa-s deg yiẓuran\nTigzi-s terra-t d ageldun\nAyen yura ɣur-s ccan\nTirgit-is treqq deg lkanun\nMačči d win i tettun\nIsem-is yezdeɣ igenwan\nHa-t-an yezdi d yitran.\nnacy abrous - Tinin-is...\ntanmirt i wawalen agi abaada wid yerzan tawacult Amrouche uklalen atas!\nTaqbaylit ad teccfu γaf widak i ḥunnen fell-as di ddiq, asmi ara d-tebin tafat, ad terr azal i wid-nni, i tt-id-yekksen deg wanda i tt-yerra ucengu, ad tessider ismawen-nsen ilebda, am akken i tedder s wawal-nsen.\nugadeγ ad tedru i wigi id-yekksen tamaziγt ger yifassen n ucengu am wid id-yekksen timunent i urumi. megreγ, neqqleγ-d, srewteγ, zuzreγ,ad d-asen yimcumen ad εebbin, ad ruhen, ad aγ-ğğen ikufan d ilmawen.\nTanemmirt, γef usefru-nni i twacult Iεemrucen...